**Talousvaliokunnan mietintö 1/2017**

**Kirkkohallituksen ja hiippakuntien vuosikertomus, Kirkkohallituksen henkilöstötilinpäätös, Kirkon keskusrahaston tilinpäätös, tilintarkastuskertomus sekä vastuuvapauden myöntäminen vuodelta 2016**

Asianumero: DKIR/161/00.01.02/2017

KK2017-00049

Kirkolliskokous on täysistunnossaan toukokuun 2. päivänä 2017 lähettänyt otsikossa mainitun asian talousvaliokunnan valmisteltavaksi.

Valiokunta on kuullut asiantuntijoina kansliapäällikkö Jukka Keskitaloa, kirkkoneuvos Leena Rantasta ja Kirkon palvelukeskuksen johtaja Sami Savilaaksoa.

**Yleistä**

Kirkkohallitus on laatinut erillisinä niteinä Kirkon keskusrahaston taloussäännön 20 §:n mukaisesti tilinpäätöksen ja 21 §:n mukaisesti vuosikertomuksen.

Kirkon keskusrahaston tilivuoden 2016 tilinpäätös koostuu erillisenä niteenä toimitetusta tilinpäätöksestä ja sitä varmentamista asiakirjoista. Kirkkohallituksen ja hiippakuntien vuosikertomus 2016, jossa on esitetty selvitys talousarviossa asetettujen tavoitteiden toteutumisesta, on julkaistu Suomen ev.-lut. kirkon julkaisuja 8 – Kirkko ja päätöksenteko.

Kirkkohallituksen täysistunto ja kirkkoneuvos Leena Rantanen ovat allekirjoittaneet tilinpäätöksen 21. helmikuuta 2017. Tilintarkastusyhteisö KPMG Oy on antanut 21. maaliskuuta 2017 tilintarkastuskertomuksen, jonka on allekirjoittanut vastuunalainen tilintarkastaja Jorma Nurkkala (KHT, JHT). Allekirjoitukset ja tilinpäätösmerkintä ovat tilinpäätösniteen sivulla 28. Tilintarkastuskertomus on toimitettu erillisenä liitteenä kirkolliskokoukselle.

Vuosikertomus on hyväksytty kirkkohallituksen täysistunnossa 21. maalisuuta 2017.

Kirkkohallituksessa on laadittu myös henkilöstötilinpäätös vuodelta 2016, joka käsitellään tämän asian yhteydessä.

**KIRKKOHALLITUKSEN JA HIIPPAKUNTIEN VUOSIKERTOMUS 2016**

Vuosikertomuksessa alussa on kansliapäällikön katsaus otsikolla Valmistautumisen vuosi.

**Ajankohtaiset teemat**

Vuosikertomukseen on kerätty Kirkkohallituksen ajankohtaisia teemoja, jotka koskevat talouden kehitystä seurakunnissa, seurakuntia turvapaikanhakijoiden tukena, lisävihkoa ja virren uutta tulemista, kirkon piirissä käytyä avioliittokeskustelua ja kirkon tulevaisuutta.

***Talouden kehitys seurakunnissa***

Vuonna 2016 seurakuntia oli 408 ja seurakuntatalouksia 285. Seurakuntayhtymiä oli 32 ja niissä 155 seurakuntaa. Seurakuntien lukumäärä väheni neljällä ja seurakuntatalouksien viidellä.

Kirkollisveroja tilitettiin 890,1 miljoonaa euroa. Määrä väheni 15,8 miljoonalla eurolla (−1,8 %). Kirkollisverot vähenivät 80 prosentilla seurakuntatalouksista. Vuodeksi 2016 kirkollisveroprosenttia korotti 18 seurakuntataloutta, joista neljällä kirkollisveron tuotto ei kuitenkaan kasvanut.

Vuodesta 2016 alkaen yhteisöveroja ei enää tilitetä seurakunnille. Vuonna 2016 seurakunnille tilitettiin yhteisöveroja 18,3 miljoonaa euroa, jotka ovat kertyneet verovuodelta 2015 tai aikaisemmilta vuosilta. Viimeiset seurakunnille kertyneet yhteisövero-osuudet tilitetään vuoden 2017 lokakuussa.

***Seurakunnat turvapaikanhakijoiden tukena***

Vuoden aikana seurakuntien toimintaa turvapaikanhakijoiden tukemisessa kartoitettiin kolmella eri tutkimuksella sekä hiippakuntien avulla tehdyillä kartoituksilla. Kirkon nelivuotiskertomus, diakoniabarometri sekä Kirkon tutkimuskeskuksen ja Diakin yhteinen haastattelututkimus seurakuntien kokemuksista ja toimintamalleista mahdollistivat seurakuntien täsmällisemmän tukemisen.

Suuri osa vastaanottokeskusten lähiseurakunnista on ollut aktiivisia paikallisessa verkostoyhteistyössä ja ammatillisesti taitavia turvapaikanhakijoiden vastaanottamisen, arjen elämän tukemisen sekä mielekkään tekemisen organisoimisessa.

Kuten Euroopan muissa valtioissa, myös Suomessa syntyi kärjistynyttä polarisaatiota suhteessa pakolaisiin. Negatiiviset mielikuvat sotia pakenevista ihmisistä ja erilaiset tulkinnat seurakunnan tehtävästä vaikeuttivat seurakunnan roolin tunnistamista diakonisena ja ihmisarvoa kunnioittavana kristillisenä yhteisönä.

Seurakunnat ovat eri tavoin antaneet kristillistä opetusta sitä pyytäneille, ja useita satoja turvapaikanhakijoita on liitetty kasteen kautta seurakuntien jäseniksi. Jumalanpalveluksen järjestys käännettiin viidelle kielelle.

Kirkkohallitus on tukenut seurakuntia aktiivisella tiedottamisella, ohjeistuksilla ja koulutuksella. Laaja psykososiaalisen tuen aineisto valmistettiin seurakuntien tueksi. Seurakuntien toiminnasta on koottu runsaasti hyviä käytäntöjä Sakastin monikulttuurisuussivustolle.

*Tuki jatkui myös paperittomuudessa eläville*

Järjestöt ja seurakunnat ovat koko vuoden ajan ennakoineet sota-alueilta paenneiden ihmisten haluttomuutta palata turvattomiin ja epävakaisiin kotimaihinsa. Kirkkoturva-valmiussuunnitelmia on täydennetty paperittomien tukemista koskevilla suunnitelmilla. Yhteistyössä paikallisten toimijatahojen ja seurakuntien kanssa luotiin vuoden 2016 lopulla 20 paikallista avustusverkostoa ihmisten perusoikeuksien turvaamiseksi perustuslain mukaisesti.

*Vaikuttamistyö*

Kirkkojen yhteistä vaikuttamistoimintaa on suunniteltu ja toteutettu keväällä 2016 käynnistetyssä Suomen ekumeenisen neuvoston yhteistyöverkostossa. Keskeisimpiä aiheita olivat uskonnonvapauden edistäminen vastaanottokeskuksissa ja kristityksi kääntymisen ja kasteen aitouden tutkinta. Maahanmuuttovirasto hyväksyi todisteeksi seurakunnasta hankitun lausunnon seurakunnan jäseneksi liittämisestä.

***Lisävihko ja virren uusi tuleminen***

Kirkolliskokous hyväksyi istunnossaan 4.11.2015 suomenkielisen ”Virsikirja lisävihkon”, jossa on 79 uutta virttä, ja ruotsinkielisen lisävihkon nimellä ”Sång i

Guds värld”, jossa uusia virsiä on kaikkiaan 147. Molemmat lisävihkot annettiin

kirkkohallituksen julkaistaviksi. Ne otettiin käyttöön 1. adventtisunnuntaina 2016. Merkittävä konkreettinen tulos koko vuosikymmenen jatkuneesta lisävihkotyöskentelystä on ollut vilkas julkinen keskustelu kirkollisen musiikin tyylillisestä ja sisällöllisestä uudistamisesta. Lisävihkot otettiin käyttöön aivan kertomusvuoden lopulla, mutta jo ensimmäisten viestien mukaan palaute on ollut positiivista.

***Kirkon piirissä käyty avioliittokeskustelu***

Vuosi 2016 merkitsi kirkossa erittäin vilkasta keskustelua 1.3.2017 voimaan tulleen avioliittolain muutoksen takia. Keskustelu voidaan pidemmässä perspektiivissä katsoen nähdä osana sitä keskusteluprosessia homoseksuaalisista parisuhteista, joka liittyy homoseksuaalisuuden asteittaiseen yhteiskunnalliseen hyväksymiseen ja jota 1.3.2002 voimaan tullut laki rekisteröidystä parisuhteesta omalta osaltaan kiihdytti.

Pääsääntöisesti keskustelu polarisoitui samaa sukupuolta olevien parien vihkimisen kannattamisen tai nykykäytännön jatkamisen välille. Mutta myös ajatus vihkioikeudesta luopumisesta nousi esiin.

***Kirkon tulevaisuus***

Viime vuosina suomalaista yhteiskuntaa on leimannut pyrkimys uudistaa organisaatiota ja toimintatapoja. Merkittävin hankkeista on ollut runsasta keskustelua herättänyt hallituksen sote- ja maakuntauudistus, mutta omia rakenteitaan ovat uudistaneet myös monet yritykset ja kolmannen sektorin toimijat.

Kirkolliskokous asetti marraskuussa 2015 Kirkon tulevaisuuskomitean. Päätöksen taustalla oli kirkolliskokousedustajien tekemä aloite. Komitean tehtäväksi annettiin kirkon kokonaiskuvan hahmottaminen ja vaihtoehtoisten ratkaisumallien etsiminen. Komitean mietintö ja sen 500-sivuinen liiteosa esitettiin kirkolliskokoukselle marraskuussa 2016.

Tulevaisuuskomitean näkemysten mukaan kirkko ei ole organisaationsa, hallintonsa tai toimintansa suhteen kriisissä. Tästä huolimatta kirkko tarvitsee laajoja ja syviä uudistuksia pysyäkseen elävänä ja merkityksellisenä sekä selviytyäkseen tulevaisuuden haasteista. Voimakkaimmin uudistusta kaipaa toimintakulttuuri; näin jo siksi, että ilman toimintakulttuurin muutosta organisaatiotason uudistukset jäisivät tyhjiksi. Seurakuntatasolla päämääränä on poistaa seurakuntalaisten toimintaa estäviä tai hidastavia käytäntöjä, lisätä työntekijöiden ja seurakuntalaisten yhteistyötä sekä avata konkreettisesti kirkkojen ovet ihmisille. Oleellista on ymmärtää, että seurakuntalaiset ovat seurakunta, eivät sen toiminnan kohde.

Tulevaisuuskomitean työ on ollut Kirkkohallituksen strategiatyöskentelyyn ja tulevaisuusselontekoihin nähden itsenäistä, vaikka siinä on hyödynnetty niiden hedelmiä. Komitea ei ole ottanut kantaa strategian ytimessä oleviin missioon, visioon ja arvoihin, vaan se on pyrkinyt konkreettisten organisaatiota ja toimintakulttuuria koskevien uudistusesitysten kautta luomaan kirkkoa, jossa arvot voisivat näkyä ja missio toteutua nykyistäkin paremmin.

Seuraavan kerran Kirkon tulevaisuuskomitean mietintöä käsitellään kirkolliskokouksessa toukokuussa 2017, jolloin tulevaisuusvaliokunta antaa sitä koskevan mietintönsä saatuaan ensin lausunnot viideltä muulta valiokunnalta.

**Kirkon yhteinen toiminta: Kirkkohallitus**

Kirkkohallituksen yhteisten toiminnallisten tavoitteiden arviointi on esitetty taulukko- ja tekstimuodossa vuosikertomuksen sivulta 27 alkaen. Samalla on esitelty Kirkkohallituksen osastojen perustehtävät.

***Strategiset hankkeet***

*Kipan tuki asiakkaille*

Vuoden 2016 aikana tukea annettiin Pirkkalan, Vihdin, Järvenpään, Janakkalan, Nokian ja Kauhavan seurakunnille sekä Turun ja Kaarinan, Tampereen sekä Helsingin seurakuntayhtymille. Kirkolliskokous myönsi keväällä 2015 määrärahan, jolla tuetaan seurakuntatalouksien taloushallinnon kehittämistä. Työntutkimusta on suunnattu vuonna 2016 Hämeenlinnan seurakunnalle, Kirkkohallitukselle ja Kirkon palvelukeskukselle. Lisäksi laadittiin arviointityökalu, jolla seurakunnat voivat tarkastella Kirkon palvelukeskuksen järjestelmien käyttöönoton onnistumista. Arviointityökalu on jaettu pilotointiprojektina Kirkon palvelukeskuksen johtoryhmälle, käyttäjätyöryhmälle sekä noin 10 seurakuntataloudelle vuonna 2016.

*Reformaation merkkivuosi*

Merkkivuosi käynnistyi 30.10.2016 Turussa juhlallisella, televisioidulla messulla, kutsuvierasvastaanotolla, seminaarilla ja erityisesti perheille suunnatulla kaupunkiseikkailulla. Merkkivuosi sai näkyvän kansainvälisen alun 31.10.2016 Lundissa ja Malmössä tapahtumilla, joita isännöivät paavi Franciscus katolisesta kirkosta sekä pääsihteeri Martin Junge ja piispa Munib Younan Luterilaisesta Maailmanliitosta. Jo ennen avajaisia paikallistasolla on järjestetty konsertteja, luentoja ja muita tapahtumia merkkivuoteen liittyen, ja avajaisten jälkeen tahti on kiihtynyt.

Vuoden 2016 keskeiset tehtävät olivat materiaalin tuotanto, kirkon sisäinen viestintä ja mediaviestintä. Viestintä on ollut monikanavaista. Työryhmissä tuotettua, merkkivuoden paikallista toteuttamista seurakunnissa, kouluissa ja muissa yhteisöissä tukevaa materiaalia on jaettu merkkivuoden sivuilla Sakastissa ja Sacristassa sekä Koulu ja kirkko sivustolla. Merkkivuoden kansalaisportaalin kautta on jaettu perustietoa merkkivuodesta ja sen ohjelmasta. Sivuston blogi on tarjonnut näkökulmia reformaatioon ja merkkivuoden ilmiöihin. Uutisia ja nostoja on jaettu merkkivuoden Facebook-sivulla, kirkon Twitter-tilillä sekä evl.fi-sivustolla, jolla merkkivuosi on myös pysyväisnosto koko vuoden ajan. Merkkivuodella on oma uutiskirje. Informaatiota on jaettu myös seurakuntien viestijöille suunnatussa Tapuli-uutiskirjeessä.

*Kirkon tulevaisuuskomitea*

Kirkolliskokouksen toukokuussa 2015 nimeämä Kirkon tulevaisuuskomitea kokoontui vuoden 2016 aikana kahdeksan kertaa. Komitea jätti mietintönsä kirkolliskokoukselle marraskuussa.

Komitean arvion mukaan kirkko tarvitsee laajamittaisia uudistuksia voidakseen selviytyä tulevaisuuden haasteista. Mietinnön päälinjoiksi nousivat seurakuntalaiskeskeisyys, seurakuntien toiminnanvapauksien kasvattaminen sekä toimintakulttuurin uudistuksen tarve.

Lisäksi komitea esitti koko kirkon laajuisen kehittämisverkoston perustamista. Kirkkohallituksen toiminnallisesta osastosta, Kirkon tiedotuskeskuksesta ja Kirkon tutkimuskeskuksesta muodostettaisiin uusi ”Kirkon kehittämispalvelut” -niminen erillisyksikkö, jonka tehtävä olisi koordinoida kyseistä verkostoa.

**KIRKKOHALLITUKSEN OSASTOT JA ERILLISYKSIKÖT**

Kirkkohallitukseen kuuluvien osastojen ja erillisyksiköiden tavoitteet on kuvattu tuloskorteissa vuosikertomuksen sivuilla 70–121. Niiden toteutumisen arviointia on kuvattu tuloskorteissa liikennevalojen väreillä.

Vihreä kuvaa sitä, että tavoite on saavutettu. Keltainen väri kertoo siitä, että tavoite on saavutettu osittain. Punaista väriä käytetään silloin, jos tavoite on jäänyt kokonaan saavuttamatta. Tavoitteiden saavuttamiseksi tehtyä työtä kuvataan tuloskortin jäljessä olevassa tekstiosuudessa.

***Talousvaliokunnan kannanotto***

*Talousvaliokunta toteaa, että Kirkkohallituksen tuloskorttien esittämistavassa on edetty toivottuun suuntaan. Tavoitteet, keinot ja avainmittarit ovat pääsääntöisesti aikaisempaa konkreettisempia. Saadun selvityksen mukaan tavoitteiden toteutumista analysoidaan Kirkkohallituksen osastoilla vuoden mittaan, mutta kirkkohallituksen täysistunto käsittelee ne vain tilipäätöksen yhteydessä. Talousvaliokunta kiinnittää Kirkkohallituksen huomiota siihen, tulisiko kirkkohallituksen täysistunnossa arvioida tavoitteiden toteutumista myös toimintavuoden aikana.*

*Kirkkohallitus on tehnyt vaikuttamistyötä tehtävänsä mukaisesti. Esimerkiksi vaikuttaminen nuorisolain valmisteluun yhdessä keskeisten kirkollisten nuorisojärjestöjen kanssa oli onnistunutta ja tuloksellista. Kirkon yhteiskunnallisten tehtävien hoitamiseksi tarkoitetun valtionrahoituksen indeksijäädytyksen estämiseksi Kirkkohallitus teki laajaa vaikuttamistyötä. Indeksien jäädytystä ei onnistuttu torjumaan.*

*Kirkkohallitus on tukenut seurakuntia turvapaikanhakijoihin ja maahanmuuttoon liittyvissä ajankohtaisissa kysymyksissä.*

**HENKILÖSTÖTILINPÄÄTÖS 2016**

Kirkkohallituksen henkilöstötilinpäätöksen tehtävänä on antaa tietoa Kirkkohallituksen henkilöstövoimavarojen tilasta ja kehityksestä. Se on henkilöstöä koskevien tietojen tiivistelmä, jota voidaan hyödyntää henkilöstöstrategian laadinnassa, työyhteisön kehittämishankkeissa, henkilöstön koulutuksen, työkykyä ylläpitävän toiminnan sekä yleensä henkilöstöä koskevien toiminnan suunnittelussa ja arvioinnissa. Henkilöstötilinpäätös kuvaa Kirkkohallituksen tilannetta vuoden 2016 aikana ja tilastoissa tilannetta 31.12.2016. Se sisältää Kirkon palvelukeskuksen (Kipan) tiedot, mutta ei tuomiokapituleja.

Kertomusvuonna kirkkohallitukselle laadittiin työhyvinvointisuunnitelma ja -ohjelma. Kirkkohallituksessa työhyvinvointi tarkoittaa sitä, että työ on mielekästä, sujuu tehokkaasti, tuottavasti ja turvallisesti sekä sitä, että yksilö voi työssään hyvin, on toimintakykyinen ja motivoitunut.

Kertomusvuonna Kirkkohallitus siirtyi savuttomaksi työpaikaksi ja toimistohenkilöstön työntutkimusprojekti valmistui. Henkilöstön osaamista kehitettiin vaikuttamisvalmennuksella ja yhteisellä esimiesvalmennuksella. Työhyvinvointia tuettiin Vuosi Kirkon talossa Inspiraatio- ja hyvinvointipäivällä ja yhdessä työterveyshuollon kanssa organisoidulla Terveystori-päivällä. Vuoden aikana aloitettiin Kirkkohallituksen työhyvinvointisuunnitelman toteuttaminen, laadittiin tasa-arvo- ja yhdenvertaisuussuunnitelma ja korvaavan työn malli. Loppuvuodesta toteutettiin henkilöstötutkimus, jonka tuloksista kerrotaan henkilöstötilinpäätöksen kohdassa 5.3.

Kirkkohallituksessa työskenteli 31.12.2015 yhteensä 388 (v. 2015 396) henkilöä, heistä Kirkon palvelukeskuksessa 142 (v. 2015 136) ja Kirkkohallituksessa 246 (v. 2015 260) henkilöä. Kirkon palvelukeskuksen henkilömäärä kasvoi kuudella (+ 4 %). Kirkkohallituksen henkilöstömäärä väheni 14:llä (−5 %). Vakituisten työntekijöiden määrä oli 301 (78 %) ja määräaikaisten 87 (22 %).

Kirkkohallituksen henkilöstö on hyvin koulutettua. Korkeakoulututkinto oli 64 prosentilla Kirkkohallituksen henkilöstöstä. Henkilöstön kehittämiseen käytettiin kertomusvuonna noin 200 000 euroa, mikä on 1,2 prosenttia palkkasummasta. Koulutukseen käytetty summa pieneni edellisvuodesta 23 prosenttia. Koulutuskorvaukseen oikeuttavien koulutuspäivien määrä edellisvuoteen verrattuna vähentyi 52 prosenttia.

Henkilöstötilinpäätös sisältää tarkemmat tiedot mm. henkilöstön määrästä ja rakenteesta, työajasta, osaamispääomasta ja henkilöstön kehittämisestä, henkilöstön saatavuudesta ja sitoutumisesta, henkilöstön tilasta ja toimintakyvystä, panostuksista henkilöstöön sekä tietoja yhteistyötoimikunnasta ja tasa-arvosta.

***Talousvaliokunnan kannanotto***

*Henkilöstötilinpäätöksen mukaan henkilöstön osaamisen kehittämiseen ja työhyvinvointiin on panostettu. Vuoden aikana toteutettiin muun muassa henkilöstökysely ja sen tuloksista on kerrottu henkilöstötilinpäätöksessä. Työhyvinvoinnin kehittämiseen tulee kiinnittää jatkuvaa huomiota ja seurannan tulee olla systemaattista.*

**HIIPPAKUNNALLINEN TOIMINTA**

Hiippakunnat ovat jättäneet hiippakuntavaltuustojen hyväksymät toimintakertomuksensa, jotka on koottu vuosikertomuksen sivuille 37–68. Hiippakuntien taloutta on kuvattu taulukkomuodossa ennen varsinaista tekstiosuutta.

***Talousvaliokunnan kannanotto:***

*Valiokunta ei ota kantaa hiippakuntien toimintakertomusten sisältöihin, koska hiippakuntavaltuustot ovat ne jo käsitelleet.*

*Talousvaliokunta toteaa, että hiippakuntien toimintakertomukset on laadittu aikaisempaa yhtenäisemmin. Lisäksi tilasto-osiossa hiippakuntien resursseja ja taloutta on kuvattu monipuolisesti ja yhteismitallisesti. Hiippakuntien toiminnan ja talouden vertailu on aikaisempaa helpompaa.*

**KIRKON KESKUSRAHASTON TILINPÄÄTÖS 2016**

*Mietinnön tässä osassa esitetyissä taulukoissa luvut on pyöristetty rivi riviltä ja siitä syystä taulukkojen yhteissummat eivät aina täsmää.*

**Kirkon keskusrahasto**

Kirkon keskusrahasto muodostaa taloudellisen kokonaisuuden yhden Y-tunnuksen alla. Keskusrahastolla on kaksi osaa, jotka rahoitetaan eri tavoin, ja joiden tuotot ja kulut sekä varat ja velat pidetään kirjanpidollisesti erillään toisistaan. Osat ovat kirkon yhteinen toiminta ja Kirkon palvelukeskus. Vuoteen 2015 saakka kolmantena osana oli kirkon eläkerahasto, joka vuodesta 2016 alkaen on toiminut itsenäisenä oikeushenkilönä. Kirkon eläkerahaston hallituksena toimii kirkkohallituksen täysistunto.

**Kirkon yhteinen toiminta**

Kirkon yhteinen toiminta sisältää Kirkkohallituksen ja hiippakuntien toiminnan sekä avustukset.

Seuraavassa taulukossa on kirkon yhteisen toiminnan vuoden 2016 toteutuneiden nettokulujen (toimintakate) vertailu talousarvioon.

|  |  |  |  |  |
| --- | --- | --- | --- | --- |
| *milj. euroa* | toteutuma 2015 | talousarvio 2016 | toteutuma 2016 | ylitys (−)alitus (+) |
| Kirkkohallitus | 28,3 | 28,9 | 21,5 | +7,4 |
| Hiippakunnat | 12,8 | 13,9 | 13,3 | +0,6 |
| Avustukset | 9,7 | 119,3 | 119,7 | −0,4 |
| Omakatteiset rahastot | 0,2 | 0,0 | −0,3 | +0,3 |
| **Yhteensä** | **51,0** | **162,1** | **154,2** | **+7,9** |

Kirkkohallituksen tulokseen vaikutti kertaluonteisena eränä Katajanokalla sijaitsevan kiinteistön (Satamakatu 9, ns. B-talo) myyminen Lapis Rakennus Oy:lle joulukuussa 2016. Kaupasta saatu myyntivoitto oli 7,37 miljoonaa euroa.

Kunkin hiippakuntien määrärahoihin lisättiin 50 000 euroa myönnettäväksi kehittämisavustuksina seurakunnille. Määrärahat ovat suurelta osin jääneet käyttämättä.

Kohta avustukset pitävät sisällään seurakunnille tilitettävän 107 miljoonaa euron suuruisen osuuden valtion rahoituksesta. Rakennusavustuksia jaettiin 0,4 miljoonaa euroa talousarviomäärärahaa enemmän. Edellisvuonna rakennusavustuksia jäi käyttämättä 1,3 miljoonaa euroa.

***Toiminnan rahoitus***

Kirkon yhteinen toiminta rahoitetaan seurakuntamaksutuloilla, jotka perittiin kirkolliskokouksen päättämän 7,5 prosentin suuruisena perusmaksuna laskennallisen kirkollisveron perusteella. Vuonna 2015 perusmaksun suuruus oli 8,2 %.

Seurakuntakohtaiset laskennalliset kirkollisverot saadaan jakamalla kirkollisvero veroprosentilla. Laskennan perustana käytetään viimeisimmän valmistuneen verotuksen lukuja. Näin ollen kunkin vuoden keskusrahastomaksu määräytyy kaksi vuotta aikaisemman vuoden kirkollisverojen perusteella.

Seuraavassa taulukossa on kirkon yhteisen toiminnan toimintakate ja sen jälkeiset tuloslaskelman erät.

|  |  |  |  |  |
| --- | --- | --- | --- | --- |
| *milj. euroa* | toteuma 2015 | talousarvio 2016 | toteuma 2016 | ylitys (−)alitus (+) |
| Toimintakate | −51,0 |  −162,0 | −154,2 | +7,8 |
| Perusmaksu | 54,5 | 49,8 | 49,9 | +0,1 |
| Valtion rahoitus |  | 114,0 | 114,0 |  |
| Sijoitus ja rahoitus | 1,5 | 1,6 | 0,9 | **−**0,7 |
| Vuosikate | 5,0 | 3,3 | 10,6 | +7,3 |
| Poistot | **−**3,8 | **−**4,0 | **−**5,1 | **−**1,1 |
| Tilinpäätössiirrot | 0,1 | 0,0 | 0,1 | +0,1 |
| **Tilikauden tulos** | **1,3** | **−0,5** | **5,6** | **+6,1** |

Tilikauden tulos oli 6,1 miljoonaa euroa ennakoitua suurempi. Tulosta paransi Katajanokan kiinteistön 7,4 miljoonan euron myyntivoitto ja heikensi Lapuan tuomiokapitulin kiinteistöjen 1,1 miljoonan euron kertapoisto.

***Tulevaisuuden näkymät***

Toiminnan rahoituksen näkökulmasta seurakuntien perusmaksun suurus vuonna 2017 pysyi 7,5 prosentissa. Maksun perustana olleet verovuoden 2015 kirkollisverot alenivat 1,5 prosenttia. Maksu tuottaa 49,1 miljoonaa euroa, eli 0,8 miljoonaa vähemmän kuin vuonna 2016. Vuoden 2018 maksun perustana on vuoden 2016 kirkollisverotulot. Vuonna 2016 toteutuneet kirkollisverojen tilitykset vähenivät 1,7 prosenttia, mikä ennakoi sitä, että verotuksen valmistuttua kirkollisveron määrä edelleen alenisi.

Katajanokalla sijaitseva kiinteistö (Luotsikatu 1 C, ns. C-talo) myytiin Lapis Rakennus Oy:lle tammikuussa 2017. Viimeinen kirkon toimitalon kokonaisuuteen kuulunut kiinteistö (Satamakatu 11, ns. A-talo) on tavoitteena myydä Lapis Rakennus Oy:lle maaliskuussa 2017.

Vuoden 2016 alusta alkaen Kirkon keskusrahastolle maksetaan valtion rahoitusta 114 miljoonaa euroa. Summasta tilitetään edelleen seurakunnille 107 miljoonaa euroa. Kaksi miljoonaa euroa kirkkohallitus käyttää Kirjurin perusylläpito- ja kehitystyöhön ja viisi miljoonaa euroa myönnetään avustuksina seurakuntatalouksien kulttuurihistoriallisesti arvokkaiden rakennusten ja irtaimiston kunnossapitoon.

***Talousvaliokunnan kannanotto***

*Suurella osalla seurakuntia taloustilanne heikkenee ja seurakuntien väliset taloudelliset erot kasvavat entisestään.*

*Kirkon keskusrahaston taseeseen kertyneen tilikausien ylijäämän (37 milj. euroa, mikä vastaa noin yhdeksän kuukauden keskusrahastomaksuja) käyttäminen kaikkia seurakuntia hyödyntävästi tulee jatkossa tarkastella.*

**Kirkon palvelukeskus**

Vuoden 2016 alussa otettiin vastaan 40 uutta asiakasseurakuntataloutta. Kirkon palvelukeskuksen palvelutuotannossa oli vuoden alussa 187 asiakasta. Vuoden aikana valmisteltiin viimeisen asiakaserään 98 seurakuntatalouden siirtymistä Kirkon palvelukeskuksen asiakkaiksi. Työntekijämäärä oli 139.

Kirkon palvelukeskuksen vuoden 2016 toimintatuotot olivat 6,8 miljoonaa ja toimintakulut 9,4 miljoonaa euroa. Tuloarviosta toteutui 95 prosenttia (v. 2015 93 %). Menobudjetti ylittyi 0,8 prosentilla. Toimintakate oli **−**2,6 miljoonaa euroa (v. 2015 4,0 milj. euroa). Kirkon palvelukeskuksen tietojärjestelmien investointeihin on varattu siirtymäkauden aikana 8,4 miljoonaa euroa, vuonna 2016 investointeihin käytettiin 1,0 miljoonaa euroa.

Seurakunnissa on tehostettu taloushallintoa ja kirjanpidon suoritemäärät ovat vähentyneet. Kokonaiskirkon näkökulmasta kehitys on ollut positiivista, mutta Kirkon palvelukeskukselle tämä on aiheuttanut tulojen vähenemistä.

Uusi johtokunta aloitti nelivuotiskautensa kesäkuussa. Johtaja Seija Mäenpää irtisanoutui tehtävästään kesällä ja lokakuussa valittu uusi johtaja Sami Savilaakso aloitti tehtävässään vuoden 2017 alussa.

Vuonna 2017 kaikki seurakuntataloudet ovat Kirkon palvelukeskuksen asiakkaita ja vastaanottoprojekti päättyy. Tämä tarkoitta muun muassa sitä, että nykykäytäntöjen ja erityisesti lisätöiden määrää tarkastellaan. Prosessipoikkeamat eli vastuunjako- ja työnjakotaulukon ulkopuoliset tai niitä avustavat yöt ovat merkittävä kriittisen tarkastelun kohde.

***Talousvaliokunnan kannanotto:***

*Kirkon palvelukeskuksen toimintaa ja taloutta kohtaan esitetään paljon huolestuneita ja kriittisiä kannanottoja seurakuntien taholta. Tämän johdosta talousvaliokunta tulee myöhemmin erikseen esittämään, että Kirkon palvelukeskuksen toiminnasta ja taloudesta ja niiden vaikutuksista seurakuntiin tehdään erillinen seikkaperäinen selvitys.*

**Investoinnit**

Kirkon keskusrahaston investoinnit

|  |  |  |  |  |
| --- | --- | --- | --- | --- |
| *milj. euroa* | toteutunut 2015 | talousarvio 2016  | toteutunut 2016 | ylitys (−)alitus (+) |
| **Kirkkohallitus** | **1,2** | **2,3** | **0,7** | **+1,6** |
| kiinteistöt | 0,0 | 0,0 | 0,0 | +0,0 |
| *milj. euroa* | toteutunut 2015 | talousarvio 2016  | toteutunut 2016 | ylitys (−)alitus (+) |
| tietojärjestelmät | 1,0 | 2,2 | 0,6 | +1,6 |
| kalusto | 0,2 | 0,1 | 0,1 | +0,0 |
| **Hiippakunnat** | **0,1** | **0,1** | **0,1** | **+0,0** |
| kiinteistöt | 0,1 | 0,0 | 0,0 | +0,0 |
| kalusto | 0,0 | 0,0 | 0,1 | 0,0 |
| **Kirkon palvelukeskus**, tietojärjestelmät | **1,1** | **1,1** | **1,0** | +0,1 |
| **yhteensä** | **2,4** | **3,6** | **1,9** | **+1,7** |

Tietotekniikan kehitys siirtää IT-hankintoja entistä enemmän palveluiksi investointien sijaan. Tästä syystä tietojärjestelmäinvestoinnit vähenivät huomattavasi.

**Kirkon keskusrahaston rahoituslaskelma 31.12.2016**

|  |  |  |  |
| --- | --- | --- | --- |
| *milj. euroa* | toteuma 2015 | talousarvio 2016 | toteuma 2016 |
| **Vuosikate** | **1,0** | **1,5** | **8,1** |
| * *Yhteinen toiminta*
 |  *5,0* |  |  *10,6* |
| * *Kirkon palvelukeskus*
 | *−4,0* |  | *−2,6* |
| Investoinnit\* | −2,4 | −3,6 | −1,9 |
| Aineellisten ja aineettomien hyödykkeiden luovutustuotot\* |  |  | 0,9 |
| Sijoitukset | 1,5 | 0,0 | 0,0 |
| **Varsinaisen toiminnan ja investointien nettorahavirta** | **0,0** | **−2,1** | **7,0** |
|  |  |  |  |
| Lyhytaikaisten velkojen muutos | 1,6 | 0,0 | −17,7 |
| Pitkäaikaisten saamisten muutos | 0,09 | 0,0 | 0,0 |
| Lyhytaikaisten saamisten muutos | −1.1 | 0,0 | −0,7 |
| **Rahoitustoiminnan nettorahavirta** | **0,6** | **−2,1** | **−18,3** |
|  |  |  |  |
| **Rahavarojen muutos** | **0,6** | −**2,1** | −**11,2** |
|  |  |  |  |
| **Rahavarat 31.12.** | 42,4 |  | 31,2 |
| **Rahavarat 1.1.** | 41.8 |  | 42,4 |
| **Rahavarojen muutos** | **0,6** |  | **−11,2** |

*\*Talousvaliokunta korjannut rahoituslaskelmaa, ks. kannanotto*

Rahavarat 31.12.2016 olivat 31,2 miljoonaa euro. Ne vähenivät 11,2 miljoonalla eurolla. Rahavaroja vähensi lyhytaikaisten lainojen ja saamisten muutos 18,3 ja investoinnit 1,9 miljoonalla eurolla. Rahavaroja lisäsi 8,1 miljoonan euron suuruinen vuosikate. Keskusrahasto maksoi eläkerahastolle 16,0 miljoonan euron lainan takaisin.

***Talousvaliokunnan kannanotto:***

*Talousvaliokunta on korjannut rahoituslaskelman esitystapaa. Menoja ja -tuloja ei saa netottaa. Rahoituslaskelmassa investointimenot oli netotettu myydyn kiinteistön tasearvoa vastaavalla myyntituotolla. Edellä olevaan taulukkoon talousvaliokunta on lisännyt rivin otsikolla ”Aineellisten ja aineettomien hyödykkeiden luovutustuotot” 0,9 miljoonaa euroa. Kohta investoinnit on muutettu vastaamaan toteutuneiden investointien summaa 1,9 miljoonaa euroa. Korjauksella ei ole vaikutusta rahoituslaskelman muihin lukuihin.*

*Muiltakin osin talousvaliokunta pyytää Kirkkohallitusta kiinnittämään huomiota tilinpäätöskirjan tietojen esittämistapaan. Lukijan on hankala saada selville esimerkiksi keskusrahaston myöntämien avustusten jakaantuminen. Lisäksi tuloslaskelman toteumavertailussa toteumat tulee esittää sitovuustasojen tarkkuudella eikä tiliryhmittäin.*

**Kirkon keskusrahaston tuloslaskelma 1.1.–31.12.2016**

Tilikauden tulos oli 3,0 miljoonaa euroa ylijäämäinen. Vuosikate oli 8,1 miljoonaa euroa. Poistojen määrä kasvoi 3,8 miljoonasta 5,1 miljoonaan euroon. Sijoitus ja rahoitustoiminnan nettotuotto aleni edellisvuoden 1,5 miljoonasta 0,9 miljoonaan euroon. Tulos sisältää Katajanokan kiinteistökaupan 7,4 miljoonan euron myyntivoitto.

Kirkon keskusrahaston tuloslaskelma 1.1.–31.12.2016 (ulkoinen)

|  |  |  |  |
| --- | --- | --- | --- |
| *milj. euroa* | Kirkonyhteinentoiminta | Kirkonpalvelu-keskus | **Kirkon****keskus-****rahasto** |
| Toimintatuotot | 13,3 | 6,8 | **20,1** |
| Toimintakulut | −167,4 | −9,4 | **−176,8** |
| Siirto rahastoon | −0,1 |  | **−0,1** |
| Toimintakate | ­−154,2 | −2,6 | −**156,8** |
| Seurakuntamaksut | 49,9 |  | **49,9** |
| Valtion rahoitus | 114,0 |  | **114,0** |
| Sijoitus ja rahoitustoiminta | 0,9 |  | **0,9** |
| **Vuosikate** | **10,6** | **−2,6** | **8,1** |
| Poistot | ­−5,1 |  | −**5,1** |
| **Tilikauden tulos** | **5,5** | **−2,6** | **2,9** |
| Rahastojen muutos | 0,1 |  | **0,1** |
| **Tilikauden yli-/alijäämä** | **5,6** | **−2,6** | **3,0** |
|  |  |  |  |
| Ta 2016 (jäämä) | −0,5 | −2,1 | −2,6 |
| Ero talousarvioon | 6,1 | −0,5 | 5,6 |

**Kirkon keskusrahaston tase 31.12.2015**

| *milj. euroa* | **31.12.2016** | **31.12.2015\*** |
| --- | --- | --- |
| **VASTAAVAA** |  |  |
| **Pysyvät vastaavat** | **71,6** | **322,5** |
| Aineettomat hyödykkeet | 14,7 | 15,9 |
| Aineelliset hyödykkeet | 11,8 | 14,8 |
| Sijoitukset | 45,0 | 291,9 |
| **Toimeksiantojen varat** | **1,9** | **1,8** |
| **Vaihtuvat vastaavat** | **41,0** | **1 009,3** |
| Saamiset | 7,9 | 54,3 |
| Rahoitusarvo-paperit | 24,8 | 943,4 |
| Rahat ja pankki-saamiset | 6,3 | 11,6 |
| **Vastaavaa yhteensä** | **112,5** | **1 333,7** |
| **VASTATTAVAA** |  |  |
| **Oma pääoma** | **56,4** | **1 261,1** |
| Peruspääoma | 19,2 | 1 226,9 |
| Muut rahastot | 0,1 | 0,2 |
| Ed. tilikausien jäämä | 34,0 | 36,7 |
| Tilikauden jäämä | 3,0 | −2,7 |
| **Toimeksiantojen pääomat** | **38,9** | **38,8** |
| **Vieras pääoma** | **17,2** | **33,7** |
| Pitkäaikainen | 0,0 | 0,0 |
| Lyhytaikainen | 17,2 | 33,7 |
| Saadut ennakot | 0,6 | 2,0 |
| Ostovelat | 1,6 | 1,9 |
| Muut velat | 1,6 | 17,7 |
| Siirtovelat | 13,5 | 12,0 |
| **Vastattavaa yhteensä** | **112,5** | **1 333,7** |

 *\* Sisältää myös Kirkon eläkerahaston*

**Kirkkohallituksen esitys tuloksen käsittelystä**

Keskusrahaston vuoden 2016 tilikauden tulos on 2 943 038,51 euroa ylijäämäinen. Rahastoja esitetään purettavaksi 98 737,21 eurolla. Tilikauden ylijäämä on rahastosiirtojen jälkeen 3 041 775,72 euroa. Kirkkohallitus esittää, että tilikauden ylijäämä kirjataan oman pääoman lisäykseksi edellisten tilikausien ylijäämään.

**Tilintarkastuskertomus**

Talousvaliokunta on tutustunut 21.3.2017 päivättyyn Kirkon keskusrahaston tilintarkastusyhteisön antamaan tilintarkastuskertomukseen.

***Talousvaliokunnan kannanotto:***

*Tilikauden 2016 tulos on 3,0 miljoonaa euroa ylijäämäinen. Tulosta paransi ratkaisevasti normaalista toiminnasta poikennut Katajanokan kiinteistön 7,4 miljoonan euron myyntivoitto. Tulosta heikensi Lapuan tuomiokapitulin kiinteistöjen 1,1 miljoonan euron kertapoisto. Ilman edellä mainittuja kertaeriä tulos olisi ollut 3,3 miljoonaa euroa alijäämäinen.*

**Talousvaliokunnan esitys**

Edellä esitetyn nojalla talousvaliokunta esittää, että kirkolliskokous päättää

1. merkitä tiedoksi
	1. Kirkkohallituksen ja hiippakuntien vuosikertomuksen 2016,
	2. Kirkkohallituksen henkilöstötilinpäätöksen 2016,
	3. Kirkon keskusrahaston tilinpäätöksen 31.12.2016 ja
	4. tilintarkastuskertomuksen,
2. lähettää talousvaliokunnan kannanotot huomioon otettavaksi kirkkohallitukselle,
3. vahvistaa Kirkon keskusrahaston tilinpäätöksen tilikaudelta 2016,
4. hyväksyä kirkkohallituksen seuraavan esityksen tilikauden tuloksen käsittelystä:

tilikauden tulos 2 943 038,51

rahastosiirrot +98 737,21

tilikauden ylijäämä 3 041 775,72

tilikauden ylijäämä kirjataan taseeseen oman pääoman lisäykseksi edellisten tilikausien ylijäämä/alijäämä-tilille,

1. myöntää tilivelvollisille vastuuvapauden tilikaudelta 2016.

Turussa 3. päivänä toukokuuta 2017

 Talousvaliokunnan puolesta

Tapio Tähtinen Pasi Perander

puheenjohtaja sihteeri

Asian käsittelyyn ovat ottaneet osaa puheenjohtaja Tapio Tähtinen sekä jäsenet Kari Aakula, Jukka Hautala, Aarto Jalava, Aimo Koskelo, Seija Kuikka, Jarmo Leppiniemi, Olli Loikkanen, Oiva Malinen, Aulikki Mäkinen, Sami Ojala, Pertti Rajala, Samuel Salmi, Olli-Pekka Silfverhuth, Heikki Sorvari, Åsa A. Westerlund ja Jouko Ylinen.